MOŽNO SPRÍSTUPNIŤ
Predkladacia správa

Ministerstvo financií SR predkladá iniciatívny materiál „Akčný plán v nadväznosti na zistenia z vykonaných certifikačných overovaní, kontrol a auditov za prvý polrok 2007“  vzhľadom  na závažnosť zistení z certifikačných overovaní, z overovaní podľa čl. 10 nariadenia Komisie č. 438/2001, resp. čl. 9 nariadenia Komisie č. 1386/2002 uskutočnených do 30. júna 2007 a tiež vychádzajúc z predbežných zistení Európskej komisie v nadväznosti na audity jednotlivých operačných programov. Neprijatie adekvátnych opatrení na odstránenie uvedených zistení môže predstavovať výrazne negatívny dopad na rozpočet verejnej správy.

Návrh materiálu predkladá sekcia auditu a kontroly medzinárodných finančných zdrojov a sekcia európskych a medzinárodných záležitostí ako spoločný materiál vecne príslušných sekcií a v nadväznosti na úlohu B.1 zo záverov porady vedenia Ministerstva financií SR zo dňa 6. augusta 2007 „Pripraviť akčný plán na odstránenie nedostatkov zistených v Informácii o výsledkoch overovania účinnosti riadiacich a kontrolných systémov a overovania oprávnenosti výdavkov projektov spolufinancovaných z prostriedkov EÚ a z prostriedkov iných nástrojov finančnej pomoci zo zahraničia za 1. polrok 2007 “. 

V zmysle § 11 ods. 3 zákona č. 211/2000 Z. z. o slobodnom prístupe k informáciam uvedený návrh materiálu predkladá Ministerstvo financií SR ako čiastočne sprístupnený, pretože na časť 3. materiálu, týkajúcu sa auditov vykonaných Európskou komisiou, sa vzťahuje povinnosť ochraňovať informácie pred zverejnením. V uvedenej časti materiálu sú zverejnené informácie o zisteniach auditorských misií, ktoré boli Ministerstvu financií SR doručené zatiaľ iba formou predbežných návrhov správ z auditu a ich obsah je v zmysle pokynov Európskej komisie považovaný za dôverný.

Predkladaný návrh materiálu stanovuje nové preventívne opatrenia, ktoré dosiaľ neboli riešené uzneseniami vlády SR, resp. opatrenia boli schválené len rámcovo. Úlohy sú určené predovšetkým pre: 
-	Riadiaci orgán pre Rámec podpory Spoločenstva, 
-	riadiace orgány,
-	sprostredkovateľské orgány pod riadiacimi orgánmi,
-	platobný orgán,
-	orgán zodpovedný za overovanie vzoriek a systémové audity podľa článku 10 Nariadenia Komisie č. 438/2001(pre štrukturálne fondy) resp. článku 9 Nariadenia Komisie č. 1386/2002 (pre Kohézny fond).
Za predloženie odpočtov plnenia úloh vyplývajúcich z akčného plánu sú zodpovedné jednotlivé riadiace orgány, ktoré predložia súhrnné stanovisko aj za sprostredkovateľské orgány pod riadiacim orgánom s ktorými majú podpísané splnomocnenia o delegovaní právomocí a Úrad vlády SR.

Cieľom materiálu je predovšetkým prijatie preventívnych opatrení na ochranu rozpočtu ES a SR, na predchádzanie vzniku nezrovnalostí a tiež upozorniť jednotlivé riadiace orgány na riziká, ktoré vyplývajú zo zistení, na ktoré poukázala aj Európska komisia počas svojich systémových auditov. Všetky zistenia uvedené v materiáli sú z hľadiska prevencie uvedené bez ohľadu na ich početnosť, pričom niektoré z identifikovaných zistení boli priebežne odstránené.

Predkladaný materiál nemá finančný a ekonomický vplyv a nepredpokladá negatívny dopad na podnikateľskú sféru, životné prostredie a zamestnanosť.